Na temelju čl. 3. st. 1. Opće uredbe o zaštiti podataka (EU) 2016/679 i čl. 125. Statuta Osnovne glazbene škole sv. Benedikta, Školski odbor na sjednici održanoj dana 16. travnja 2019., donosi

**PRAVILNIK**

**O OBRADI I ZAŠTITI OSOBNIH PODATAKA**

**I. OPĆE ODREDBE**

Članak 1.

U postupku obrade osobnih podataka i zaštite pojedinaca u pogledu obrade osobnih podataka i pravila povezana sa slobodnim kretanjem osobnih podataka Osnovna glazbena škola sv. Benedikta (u daljnjem tekstu: Škola) obveznik je primjene Opće uredbe o zaštiti podataka (EU) 2016/679 (dalje u tekstu: Opća uredba).

Članak 2.

Sukladno čl. 4. toč. 7. Opće uredbe Škola je voditelj obrade osobnih podataka koja određuje svrhu i sredstva obrade osobnih podataka u skladu s nacionalnim zakonodavstvom i/ili pravom EU.

Članak 3.

U skladu sa Općom uredbom pojedini izrazi u ovom Pravilniku imaju sljedeće značenje:

*„osobni podatak“* označava sve podatke koji se odnose na pojedinca čiji je identitet utvrđen ili se može utvrditi („ispitanik”); pojedinac čiji se identitet može utvrditi jest osoba koja se može identificirati izravno ili neizravno, osobito uz pomoć identifikatora kao što su ime, identifikacijski broj, podaci o lokaciji, mrežni identifikator ili uz pomoć jednog ili više čimbenika svojstvenih za fizički, fiziološki, genetski, mentalni, ekonomski, kulturni ili socijalni identitet tog pojedinca

*„obrada”* znači svaki postupak ili skup postupaka koji se obavljaju na osobnim podacima ili na skupovima osobnih podataka, bilo automatiziranim bilo neautomatiziranim sredstvima kao što su prikupljanje, bilježenje, organizacija, strukturiranje, pohrana, prilagodba ili izmjena, pronalaženje, obavljanje uvida, uporaba, otkrivanje prijenosom, širenjem ili stavljanjem na raspolaganje na drugi način, usklađivanje ili kombiniranje, ograničavanje, brisanje ili uništavanje

*„sustav pohrane”* znači svaki strukturirani skup osobnih podataka dostupnih prema posebnim kriterijima, bilo da su centralizirani, decentralizirani ili raspršeni na funkcionalnoj ili zemljopisnoj osnovi

*„voditelj obrade”* znači fizička ili pravna osoba, tijelo javne vlasti, agencija ili drugo tijelo koje samo ili zajedno s drugima određuje svrhe i sredstva obrade osobnih podataka; kada su svrhe i sredstva takve obrade utvrđeni pravom Unije ili pravom države članice, voditelj obrade ili posebni kriteriji za njegovo imenovanje mogu se predvidjeti pravom Unije ili pravom države članice;

*„primatelj”* znači fizička ili pravna osoba, tijelo javne vlasti, agencija ili drugo tijelo kojem se otkrivaju osobni podaci, neovisno o tome je li on treća strana.

*„treća strana”* znači fizička ili pravna osoba, tijelo javne vlasti, agencija ili drugo tijelo koje nije ispitanik, voditelj obrade, izvršitelj obrade ni osobe koje su ovlaštene za obradu osobnih podataka pod izravnom nadležnošću voditelja obrade ili izvršitelja obrade

*„privola* *ispitanika“* znači svako dobrovoljno, posebno, informirano i nedvosmisleno izražavanje želja ispitanika kojim on izjavom ili jasnom potvrdnom radnjom daje pristanak za obradu osobnih podataka koji se na njega odnose;

*„povreda osobnih podataka”* znači kršenje sigurnosti koje dovodi do slučajnog ili nezakonitog uništenja, gubitka, izmjene, neovlaštenog otkrivanja ili pristupa osobnim podacima koji su preneseni, pohranjeni ili na drugi način obrađivani

*„pseudonimizacija”* znači obrada osobnih podataka na način da se osobni podaci više ne mogu pripisati određenom ispitaniku bez uporabe dodatnih informacija, pod uvjetom da se takve dodatne informacije drže odvojeno te da podliježu tehničkim i organizacijskim mjerama kako bi se osiguralo da se osobni podaci ne mogu pripisati pojedincu čiji je identitet utvrđen ili se može utvrditi

Članak 4.

Osobne podatke fizičkih osoba Škola obrađuje zakonito, pošteno i transparentno. Obrađuju se samo primjereni i relevantni osobni podaci i to isključivo u posebne, izričite i zakonite svrhe te se dalje ne obrađuju na način koji nije u skladu s tim svrhama.

Osobne podatke koje Škole obrađuje su točni te se po potrebi ažuriraju. Osobni podaci koji nisu točni bez odlaganja se brišu ili ispravljaju.

Škola osobne podatke obrađuje isključivo na način kojim se osigurava odgovarajuća sigurnost osobnih podataka, uključujući zaštitu od neovlaštene ili nezakonite obrade te od slučajnog gubitka, uništenja ili oštećenja primjenom odgovarajućih tehničkih i organizacijskih mjera.

Škola osobne podatke čuva samo onoliko dugo koliko je potrebno u svrhe radi kojih se osobni podaci obrađuju. Iznimno, osobni podaci mogu se pohraniti i na dulja razdoblja, ali samo ako će se isti obrađivati isključivo u svrhe arhiviranja u javnom interesu, u svrhe znanstvenog ili povijesnog istraživanja ili u statističke svrhe.

**II. OBRADA OSOBNIH PODATAKA**

Članak 5.

Škola osobne podatke obrađuje samo i u onoj mjeri ako je ispunjen jedan od sljedećih uvjeta:

* da je ispitanik dao privolu za obradu svojih osobnih podataka u jednu ili više posebnih svrha
* da je obrada nužna za izvršavanje ugovora u kojem je ispitanik stranka
* da je obrada nužna radi poštovanja pravnih obveza Škole
* da je obrada nužna kako bi se zaštitili ključni interesi ispitanika ili druge fizičke osobe
* da je obrada nužna za izvršavanje zadaće od javnog interesa ili pri izvršavanju javnih ovlasti Škole
* da je obrada nužna za potrebe legitimnih interesa Škole ili treće strane, osim u slučaju kada su od tih interesa jači interesi ili temeljna prava i slobode ispitanika koji zahtijevaju zaštitu osobnih podataka, osobito ako je ispitanik dijete.

Članak 6.

Privola kojom ispitanik Školi daje pristanak za obradu osobnih podataka koji se na njega odnose jest dobrovoljna, u pisanom obliku s lako razumljivim, jasnim i jednostavnim jezikom, jasno naznačenom svrhom za koju se daje i bez nepoštenih uvjeta.

Ako se radi o obradi osobnih podataka djeteta ispod dobne granice od 16 godina, privolu na način opisanom u stavku 1. ovog članka daje nositelj roditeljske odgovornosti nad djetetom (roditelj ili zakonski skrbnik djeteta).

Članak 7.

U postupku obrade osobnih podataka Škola na odgovarajući način (pisano ili izravno usmeno) ispitaniku pruža sve informacije vezano uz obradu njegovih osobnih podataka, a osobito o svrsi obrade podataka, pravnoj osnovu za obradu podataka, legitimnim interesima Škole, namjeri predaji osobnih podataka trećim osobama, razdoblju u kojem će osobni podaci biti pohranjeni, o postojanju prava ispitanika na pristup osobnim podacima te na ispravak ili brisanje osobnih podataka i ograničavanje obrade, prava na ulaganje prigovora i dr.

**III. PRAVA ISPITANIKA**

Članak 8.

Škola će odmah, a najkasnije u roku od mjeseca dana od dana podnošenja zahtjeva ispitanika ili njegovog zakonskog zastupnika ili punomoćnika:

* informirati ispitanika o svrsi obrade njegovih osobnih podataka, kategorijama osobnih podataka koji se obrađuju, o primateljima ili kategorijama primatelja kojima su osobni podaci otkriveni ili će im biti otkriveni, predviđenom razdoblju u kojem će osobni podaci biti pohranjeni te u slučaju kada se osobni podaci ne prikupljaju od ispitanika o njihovu izvoru
* dostaviti ispitaniku ispis osobnih podataka sadržanih u sustavu pohrane koji se na njega odnose
* ispraviti netočne podatke ili podatke dopuniti
* provesti brisanje osobnih podataka koji se na ispitanika odnose pod uvjetom da osobni podaci više nisu nužni u odnosu na svrhe za koje su prikupljeni ili ako ispitanik povuče privolu na kojoj se obrada temelji.

Rok iz st. 1. ovog članka može se prema potrebi produljiti za dodatna dva mjeseca, uzimajući u obzir složenost i broj zahtjeva. Škola obavješćuje ispitanika o svakom takvom produljenju u roku od mjesec dana od zaprimanja zahtjeva, zajedno s razlozima odgađanja.

Ako je zahtjev ispitanika podnesen elektroničkim putem, Škola informaciju pruža elektroničkim putem ako je to moguće, osim ako ispitanik zatraži drugačije.

O razlozima odbijanja zahtjeva ispitanika iz st. 1. ovog članka. Škola će bez odgađanja, a najkasnije jedan mjesec od primitka zahtjeva, izvijestiti ispitanika o razlozima odbijanja zahtjeva.

Članak 9.

Škola informacije pružene u skladu s čl. 8. pruža bez naknade.

Iznimno, ako su zahtjevi ispitanika očito neutemeljeni ili pretjerani Škola će naplatiti razumnu naknadu uzimajući u obzir administrativne troškove pružanja informacija ili obavijesti.

Članak 10.

Ispitanik koji smatra da je Škola povrijedila neko njegovo pravo zajamčeno Općom uredbom ima pravo podnijeti zahtjev za utvrđivanje povrede prava nadležnom tijelu.

**IV. SUSTAV POHRANE**

Članak 11.

Škola prikuplja i obrađuje sljedeće vrste osobnih podataka:

* osobni podaci zaposlenika Škole
* osobni podaci o redovitim učenicima
* osobni podaci o članovima Školskog odbora
* osobni podaci o roditeljima članovima Vijeća roditelja
* osobni podaci o kandidatima koji sudjeluju u natječajnom postupku za zasnivanje radnog odnosa
* osobni podaci vanjskih suradnika

Članak 12.

Za osobne podatke navedene u članku 11. ovog članka Škola vodi evidenciju aktivnosti obrade koja se nalazi u prilogu ovog Pravilnika i smatra se njezinim sastavnim dijelom.

Evidencija aktivnosti obrade sadrži najmanje sljedeće podatke:

− ime i kontaktne podatke Škole, ravnatelja Škole i službenika za zaštitu podataka

− svrhu obrade

− opis kategorija ispitanika i kategorija osobnih podataka;

− kategorije primatelja kojima su osobni podaci otkriveni ili će im biti otkriveni

− predviđene rokove za brisanje različitih kategorija podataka

− opći opis tehničkih i organizacijskih sigurnosnih mjera za zaštitu podataka

Članak 13.

Ravnatelj Škole donosi odluku o osobama zaduženim za obradu i zaštitu osobnih podataka iz čl. 11. ovog Pravilnika.

**V. SLUŽBENIK ZA ZAŠTITU PODATAKA**

Članak 14.

Škola imenuje službenika za zaštitu podataka.

Službenik za zaštitu podataka ima odgovarajuću stručnu spremu, a imenuje se iz redova zaposlenika Škole.

Kontakt podaci službenika za zaštitu podataka dostupni su na web stranicama Škole.

Službenik za zaštitu podataka obavlja poslove informiranja i savjetovanja odgovornih osoba Škole i njegovih zaposlenika koji neposredno obavljaju obradu osobnih podataka o njihovim obvezama iz Opće uredbe, prati poštivanje Uredbe te drugih odredaba Unije ili države članice o zaštiti, omoguće prava ispitanika te surađuje s nadzornim tijelom.

Službenik za zaštitu podataka dužan je čuvati povjerljivost svih informacija koje sazna u obavljanju svoje dužnosti.

**VI. MJERE ZA ZAŠTITU OSOBNIH PODATAKA**

Članak 15.

Da bi se izbjegao neovlašteni pristup osobnim podacima, podaci u pisanom obliku čuvaju se u registratorima, u zaključanim ormarima, a podaci u računalu zaštićuju se dodjeljivanjem korisničkog imena i lozinke koja je poznata samo zaposlenicima zaduženim za obradu podataka, te se radi daljnje sigurnosti i tajnosti pohranjuju na prenosive memorije.

Članak 16.

Škola će po potrebi, a posebice prilikom objave podataka koji bi se mogli pripisati određenom ispitaniku provoditi pseudonimizaciju kao jednu od tehničkih mjera zaštite osobnih podataka.

Članak 17.

Osobe zadužene za obradu osobnih podataka odgovorne su za zaštitu osobnih podataka od slučajnog gubitka ili uništenja, od nedopuštenog pristupa ili nedopuštene promjene, nedopuštenog objavljivanja i svake druge zlouporabe,

**VII. ZAVRŠNE ODREDBE**

Članak 18.

Ovaj Pravilnik stupa na snagu danom objave.

Predsjednik Školskog odbora

\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Ovaj Pravilnik objavljen je na oglasnoj ploči Škole dana 16. travnja 2019. godine

Ravnatelj

\_\_\_\_\_\_\_\_\_\_\_\_\_\_\_\_\_\_\_\_\_\_

KLASA: 0035-01/19-01/06

URBROJ: 2198-1-47-19-012

Zadar, 16. travnja 2019. godine

**PRILOG**

***Obrazac evidencije aktivnosti obrade***

**EVIDENCIJA AKTIVNOSTI OBRADE OSOBNIH PODATAKA**

**Voditelj obrade osobnih podataka:**

Osnovna glazbena škola sv. Benedikta

adresa: Madijevaca 10

sjedište: Zadar

broj telefona: 023/251-419

broj faxa: 023/251-419

e-mail: ogs.sv.benedikta@hotmail.com

**Odgovorna osoba Škole:**

Ravnatelj Igor Cecić

**Službenik za zaštitu osobnih podataka**

naziv/ime: Martina Anić

**Svrha obrade (opis):**

obrada osobnih podataka o redovnim učenicima škole

svrha obrade određena je:

* Člankom 30. Uredbe (EU) 2016/679 Europskog parlamenta i vijeća od 27. travnja 2016. godine o zaštiti pojedinaca u vezi s obradom osobnih podataka i o slobodnom kretanju takvih podataka ta ostavljanju izvan snage Direktive 95/46/EZ (Opća uredba o zaštiti podataka) i Zakonom o provedbi opće uredbe o zaštiti podataka (NN 42/18 od 25. svibnja 2018. godine)

**Način davanja privole ispitanika za prikupljanje i obradu njegovih osobnih podataka:**

pisana privola ispitanika (roditelja/skrbnika)

**Kategorija ispitanika: i vrste podataka**

1. Opis kategorija ispitanika i kategorija osobnih podataka
2. Radnici: ime i prezime, stručna sprema i zvanje, godine staža, OIB, JMBG, datum i mjesto rođenja, državljanstvo, adresa stanovanja, uzdržavani članovi obitelji, osobni broj osiguranika, porezna kartica, broj tekućeg ili žiro računa, podaci o stručnom usavršavanju i službenim putovanjima, ulaz i izlaz iz zgrade ustanove (video nadzor), fotografije i snimke sa koncerata, priredbi, izleta i ostalih aktivnosti u organizaciji ustanove.
3. Polaznici: ime i prezime, datum i mjesto rođenja, OIB, podatak o ustanovi redovnog osnovnog ili srednjeg školovanja, adresa stanovanja, podaci o uspješnosti u redu i izdanim svjedodžbama, podaci o zdravstvenom stanju, ulaz i izlaz iz zgrade ustanove (video nadzor), fotografije i snimke sa koncerata, priredbi, izleta i ostalih aktivnosti u organizaciji ustanove.
4. Roditelji/staratelji polaznika: ime i prezime, kontakt, status HRVI, broj djece upisane u ustanovu.
5. Posjetitelji: ulaz i izlaz iz zgrade ustanove (video nadzor), svrha dolaska u ustanovu.
6. Osobe koje se javljaju na natječaj za zaposlenje u ustanovi: ime i prezime, datum i mjesto rođenja, adresa stanovanja, stručna sprema i zvanje, trajanje dosadašnjeg staža, dokaz o nekažnjavanju, državljanstvo, status HRVI ili član obitelji.
7. Ugovorni servisi i isporučitelji usluga: podaci potrebni za poslovni odnos.
8. Ustanove za provedbu sistematskih i ostalih zdravstvenih pregleda radnika: podaci iz zdravstvenog dosjea radnika.
9. Tvrtkama za organizirani gradski i prigradski prijevoz za potrebe mjesečne prijevozne karte učenika: podatak da je učenik polaznik ustanove.
10. Ustanovama za predškolsku skrb o djeci radnika: ime i prezime radnika, adresa stanovanja, OIB, podaci o vremenu i vrsti sklopljenog ugovora o radu.
11. Ostali poslovni subjekti koji zapošljavaju radnike naše ustanove nakon otkaza u njoj: podaci o načinu i vremenu otkaza.
12. HZZ: podaci o zaposlenom radniku po završenom natječaju.

**Kategorije primatelja kojima su osobni podaci otkriveni ili će im biti otkriveni:**

1. Radnici: radno mjesto pri provjeri stručne spreme, Ministarstvo pravosuđa prilikom redovite godišnje provjere kaznene evidencije, MZO, Registar zaposlenih u javnom sektoru, FINA i odabrane banke zbog isplate plaće, MIO i HZO zbog ostvarenja redovitih prava, ostale ustanove u kojima rade radnici naše ustanove.
2. Polaznici: učiteljima, ustanovama redovnog školovanja, MZO, organizatorima natjecanja učenika, publika na koncertima i nastupima polaznika, HDS ZAMP.

**Predviđeni rokovi za brisanje osobnih podataka:**

Za sve navedene osobne podatke osim video snimaka nije predviđen rok brisanja; za video snimke on je najduže 14 dana.

**Opći opis tehničkih i organizacijskih sigurnosnih mjera za zaštitu podataka:**

Ustanova osigurava trajnu povjerljivost, cjelovitost, dostupnost i otpornost sustava i usluga obrade te pravodobnu ponovnu uspostavu dostupnosti osobnih podataka i pristupa njima u slučaju fizičkog ili tehničkog incidenta na način da pohranjuje podatke u fizičkom obliku prema važećim propisima o arhiviranju arhivske građe i s posebnom razinom zaštite, a elektroničke podatke redovito pohranjuje na više medija (vanjski tvrdi disk, cd i sl.)

**Obrazac Odluke o imenovanju službenika za zaštitu osobnih podataka**

Na temelju članka 37. Opće uredbe o zaštiti podataka (EU) 2016/679 i članka 128. Statuta Osnovne škole glazbena škola sv. Benedikta, Zadar, Madijevaca 10, ravnatelj dana 16. travnja 2019. godine donosi

**ODLUKU**

**o imenovanju službenika za zaštitu podataka**

I.

Službenikom za zaštitu osobnih podataka Osnovne glazbene škole sv. Benedikta imenuje se radnica Martina Anić zaposlena na radnom mjestu tajnice Osnovne glazbene škole sv. Benedikta.

II.

U svojstvu službenika za zaštitu osobnih podataka, radnica Martina Anić obavljati će dužnosti propisane čl. 39. Opće uredbe o zaštiti podataka.

III.

Radnica Martina Anić dužna je čuvati povjerljivost svih podataka i informacija koje sazna u obavljanju dužnosti službenika za zaštitu podataka, a ta obveza traje i nakon njenog prestanka obavljanja dužnosti službenika za zaštitu osobnih podataka.

IV.

O imenovanju službenika za zaštitu osobnih podataka Osnovna glazbene škola sv. Benedikta će obavijestiti Agenciju o zaštiti osobnih podataka i to najkasnije u roku od mjesec dana od dana donošenja ove odluke.

V.

Službene kontakt podatke službenika za zaštitu osobnih podatka iz toč. I. ove Odluke Osnovna glazbene škola sv. Benedikta će učiniti javno dostupnim na svojim web stranicama.

VI.

Ova Odluka stupa na snagu danom donošenja.

KLASA: 602-02/19-01/45

URBROJ: 2198-1-47-19-01

Zadar, 16. travnja 2019. godine

RAVNATELJ

\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**Obrazac Odluke o imenovanju osoba odgovornih za obradu osobnih podataka**

Na temelju čl. 128. Statuta Osnovna glazbene škola sv. Benedikta, Zadar, Madijevaca 10, ravnatelj Igor Cecić dana 16. travnja 2019. godine donosi

**ODLUKU**

**o osobama odgovornim za obradu osobnih podataka u Osnovnoj glazbenoj škola sv. Benedikta**

I.

U Osnovnoj glazbenoj školi sv. Benedikta vrši se obrada sljedećih vrsta osobnih podataka:

1. osobni podaci zaposlenika

2. osobni podaci o redovitim učenicima Škole

3. osobni podaci roditelja/skrbnika učenika Škole

6. osobnih podaci o članovima Školskog odbora i vijeću roditelja

7. osobni podaci o kandidatima koji sudjeluju u natječajnom postupku za zasnivanje radnog odnosa,

8. osobnih podaci vanjskih suradnika

II.

Osobama odgovornim za obradu osobnih podataka imenuju se;

- Radnica Martina Anić zaposlena na radnom mjestu tajnika Osnovne glazbene škole sv. Benedikta imenuje se odgovornom osobom za obradu osobnih podataka zaposlenika i osobnih podataka o kandidatima koji sudjeluju u natječajnom postupku za zasnivanje radnog odnosa.

- Radnik Žarko Grzunov zaposlen na radnom mjestu voditelja računovodstva Osnovne glazbene škole sv. Benedikta imenuje se odgovornom osobom za obradu osobnih podataka roditelja/skrbnika redovitih učenika Škole, osobnih podataka članova Školskog odbora, Vijeća roditelja i osobnih podataka vanjskih suradnika.

III.

Imenovane osobe iz toč. II. ove Odluke obavljaju poslove obrade i prikupljanja osobnih podataka, poslove vezane uz upisivanja podataka u evidenciju aktivnosti te druge poslove vezane uz obradu osobnih podataka Osnovne glazbene škole sv. Benedikta propisanih Općom uredbom o zaštiti podataka i Pravilnikom o zaštiti i obradi osobnih podataka u Osnovnoj glazbenoj školi sv. Benedikta.

IV.

Ova Odluka stupa na snagu danom donošenja.

KLASA: 602-02/19-01/46

URBROJ: 2198-1-47-19-01

Zadar, 16. travnja 2019. godine

RAVNATELJ

\_\_\_\_\_\_\_\_\_\_\_\_\_\_\_